Wêreld in skok ná Harry en Meghan hul 'uittrede' aankondig
JY LEES NOU Wêreld in skok ná Harry en Meghan hul 'uittrede' aankondig
KYK: Jak de Priester sing splinternuwe weergawe van 'Sally Williams Nougat'
Meghan en Harry het Dinsdag 'n besoek aan Canada House in Londen afgelê. Foto: Gallo Images/Getty Images.
Die hertog en hertogin van Sussex het pas nadat hulle hul eerste amptelike afspraak vir die jaar nagekom het, op Instagram hul toekomsplanne aangekondig. En in minder as 'n uur het meer as 366 000 mense hul besluit ondersteun.
Prins Harry en sy vrou, Meghan, het laat Woensdagaand hulle na Instagram gewend om dié ingrypende stap met hul aanhangers te deel.
Daarvolgens het hulle die afgelope maande die aangeleentheid heroorweeg en bespreek en besluit om as "senior lede" van die koninklike familie uit te tree en om finansieel onafhanklik te wees. Hulle skryf verder dat dit niks verander aan hul steun aan Harry se ouma, die Britse monarg koningin Elizabeth II, nie.
Harry (35) en Meghan (38), 'n voormalige aktrise wat in Amerika gebore is, sal voortaan hul tyd tussen die Verenigde Koninkryk en Noord-Amerika verdeel, lui hul inskrywing op Instagram aan hul 10,1 miljoen volgelinge.
In hul verklaring verwys hulle ook na hul agt maande oue seun, Archie en dat hulle hom sal grootmaak met 'n waardering vir die koninklike tradisie waarin hy gebore is. Hulle wil terselfdertyd egter op hul gesin fokus vir die volgende hoofstuk in hul lewe: die totstandbringing van hul liefdadigheidsinstansie.
Die paartjie se besluit het baie positiewe reaksie uitgelok. Ene @kalukandahouse het dit as uitstekend beskryf terwyl @sistahealer hul besluit met "bravo!" toegejuig het.
Vir @bonga_ni is dit 'n skok, maar hy is van mening dat die Britte nooit die paartjie na volle waardeer het nie en dat hulle nou aan die wêreld behoort.
Hul aankondiging is deur verskeie van hul Instagram-volgelinge as dapper beskou en @clairesaunders80 glo vas dat prins Harry se ma, wyle prinses Diana, ook die paartjie se besluit sou toejuig. Ander loof hulle en sê dat Diana baie trots op haar seun en dié stap sou wees, al was dit heel moontlik 'n moeilike een om te neem.
En @brittany_bravata glo die gesin verdien net soveel geluk soos enige ander mens.
Die paartjie se besluit is 'n teken dat Harry se hart sy kop regeer, meen Dickie Arbiter, voormalige mediawoordvoerder van Buckingham-paleis. Die massiewe media-aanslag op die egpaar kon ook Harry se besluit motiveer het, is Dickie van mening.
Hy het Harry en Meghan se besluit vergelyk met dié van Edward VIII se abdikering in 1936 om met die geskeide Amerikaanse vrou Wallace Simpson te trou.